Cât de mult crezi că s-a schimbat Bucureștiul de ieri până azi? Dar de anul trecut până acum? Dar de acum 30-40 de ani?

Timpul trece, lucrurile se schimbă, amintirile vechi de câteva decenii încep să piardă din detalii, iar singurele care ne mai înfățișează în amănunt colțurile urbei de altădată au rămas fotografiile.

Așa cum am spus-o și în descrierea acestui blog, „Capitala e un oraș mare și crește mereu” așa că ne-am hotărât să încercăm să vă și arătăm acest lucru. Cum? Simplu.

Am ales o serie de fotografii de acum 30-40-…-90 de ani și am încercat să realizăm o poză de comparație exact din același punct – același moment al zilei – același anotimp (sigur, ne veți ierta acolo unde nu ne-a ieșit chiar exact 🙂 ).

Așadar, în perioada urmatoare vom publica periodic o serie de poze comparative – din același punct – cu Bucureștiul de ieri, așa cum este el acum.

Pentru prima postare din această serie vom pune o fotografie cu bulevardul Regina Elisabeta (Gheorghe Gheorghiu Dej în perioada comunistă). Mai jos aveți o poză realilzată aproximativ din același punct, nu chiar în același anotimp (*detalii mai jos) și cam în aceeași perioadă a zilei (raportându-ne la umbre).

Fotografia originală a fost realizată la începutul anului 1970 (poate ianuarie, dar cel mai probabil februarie) și a fost realizată de fotograful Willy Pragher. Am găsit-o pe pagina de facebook Bucuresti Realist.

Cel mai probabil, fotografia a fost făcută de la bordul unui autobuz sau camion și surprinde un moment de după-amiază pe trecerea de pietoni de lângă Hotelul Cișmigiu (pe atunci cred că încă era cămin studențesc).

Poza comparativă – cea „din ziua de azi” – a fost realizată în luna aprilie.

Ca o primă diferență se observă apariția blocului de pe colțul cu Calea Victoriei, acolo unde azi este restaurantul Pizza Hut. Blocul și arborii crescuți între timp răpesc din priveliștea cupolei de pe clădirea unde azi e un restaurant Springtime la parter (fostul hotel Bristol).

Cea de-a doua mare diferență: locul pietonilor de pe trotuare din poza din ’70 a fost luat de mașinile parcate aiurea în fotografia din anul 2013. Este probabil lucrul care mă întristează cel mai mult.

Voi ce diferențe mai observați?



PS. Pentru o mai bună comparație (având în vedere faptul că fotografia din 2013 nu se potrivește cu anotimpul „originalei”), postez mai jos și o poză realizată în februarie, dar care nu conținea marcajele stradale – o situație pe care am considerat-o temporară și care răpea comparația de un element de reper necesar.